घर के सब से बडे बुजुर्ग गला खखार कर बोले, ''अं....हं.....सुनो तो जरा...'' और दादा जी की आवाज सुनते ही धीमे से सन्नाटा छा गया। दादा जी के प्रतिभाशाली मुख को सब आतुरता से निहारने लगे। दादाजी शान्त मुद्रा में थे। गौरवर्ण चेहरा पकी हुई केशों वाली बडी-बडी मूछों से ढका था। वे भारतीय सेना के वरिष्ठ पद से निवृत्त हुए थे। सहसा रौबीले किंतु बडे संयत स्वर में उन्होंने कहा, ''यहां मेरा कुनबा एकत्र है। मेरी पोती के ब्याह की विधियां संपूर्ण होने पर मैं अतीव प्रसन्न हूं। वर कन्या को मैं आशीष देता हूं। न न... ख़डे ना होना बच्चों बैठे रहो। चरण स्पर्श हो चुके। बैठे रहो... ईत्मीनान से। '' इतना कह कर हाथों के संकेत से उन्होंने वर कन्या को अपनी जगह पर बैठे रहने की आज्ञा दी। जिसका पालन हुआ। दादाजी की बातें जारी थीं।